Forslag til EUROPA-PARLAMENTETS OG RÅDETS AFGØRELSE om et fællesskabshandlingsprogram til fremme af medlemsstaternes samarbejde om bekæmpelse af social udstødelse

(Forelagt af Kommissionen)

BEGRUNDELSE

Som led i forarbejdet til Det Europæiske Råds møde i Lissabon forelagde Kommissionen den 1. marts 2000 meddelelsen "Skabelse af et Europa med plads til alle" [1]. Den byggede på ønsket om at fremme social- og arbejdsmarkedspolitikken som en produktiv faktor og at give et nyt skub til EU-samarbejdet om bekæmpelse af social udstødelse. Det skulle ske ved at gennemføre de nye bestemmelser i Amsterdam-traktaten - artikel 137 i traktaten om oprettelse af Det Europæiske Fællesskab. Det Europæiske Råd i Lissabon gav en saltvandsindsprøjtning til dette samarbejde ved at indarbejde kampen mod social udstødelse i EU's overordnede strategi for det kommende tiår og ved at nå til enighed om, at indsatsen mod social udstødelse skulle udvikles på grundlag af en åben koordinationsmetode. Som opfølgning på konklusionerne herfra og under hensyntagen til EF-traktatens artikel 137 foreslår Kommissionen hermed en afgørelse om et EF-handlingsprogram, der skal fremme og støtte dette samarbejde.

[1] KOM(2000) 79 endelig udg. af 1.3.2000.

1. EU's strategi for kampen mod social udstødelse

På Det Europæiske Råds møde i Lissabon vedtog EU en ny strategisk målsætning for det kommende tiår, nemlig at blive verdens mest konkurrencedygtige og dynamiske videnbaserede økonomi, der har kapacitet til en bæredygtig økonomisk vækst med flere og bedre job og større social samhørighed. For at dette mål kan nås, fastlagde Det Europæiske Råd en trestrenget strategi, der går ud på at fremme overgangen til en konkurrencedygtig, videnbaseret økonomi og et informationssamfund for alle, at modernisere den europæiske model, investere i mennesker og bekæmpe social udstødelse samt at fastholde udsigten til en sund økonomi og positive vækstperspektiver. Det Europæiske Råd gav i den forbindelse udtryk for, at indsatsen for at bekæmpe social udstødelse burde bygge på en åben koordinationsmetode, der kombinerer nationale handlingsplaner og et kommissionsinitiativ om samarbejde. Strategien skulle gennemføres ved at fastsætte passende mål for at få udryddet fattigdom og social udstødelse, og disse mål skulle godkendes af Rådet inden udgangen af 2000 [2].

[2] Det Europæiske Råd i Lissabon besluttede, at Rådet skulle fastsætte passende mål inden udgangen af 2000. Det besluttede endvidere, at den gruppe af højtstående embedsmænd, som Kommissionen har foreslået nedsat som led i samarbejdet om social beskyttelse, bør inddrages i dette arbejde såvel som i fastlæggelsen af alment accepterede indikatorer.

Mere specifikt erklærede Det Europæiske Råd, at Fællesskabets strategi for bekæmpelse af social udstødelse burde tage sigte på:

- at fremme en bedre indsigt i social udstødelse gennem fortsat dialog og udveksling af oplysninger og god praksis på grundlag af alment accepterede indikatorer

- at sørge for, at fremme af social inddragelse integreres i medlemsstaternes politikker for beskæftigelse, uddannelse og erhvervsuddannelse, sundhed og boliger, idet dette på fællesskabsplan skal suppleres med foranstaltninger finansieret via strukturfondene inden for den nuværende budgetramme

- at fastlægge prioriterede foranstaltninger over for særlige målgrupper, idet medlemsstaterne vælger mellem disse foranstaltninger ud fra deres egne særlige forhold og efterfølgende aflægger rapport om deres indsats.

Strategien gennemføres ved anvendelse den åbne koordinationsmetode, samtidig med at nærhedsprincippet overholdes og alle relevante aktører inddrages aktivt som anbefalet af Det Europæiske Råd, og det forudsætter:

- fastsættelse af retningslinjer for EU kombineret med specifikke tidsplaner for arbejdet med at nå de mål, de sætter sig på kort, mellemlang og lang sigt

- hvor det er relevant, opstilling af kvantitative og kvalitative indikatorer og benchmarks i forhold til de bedste i verden, der er skræddersyet til de forskellige medlemsstaters og sektorers behov, og som kan anvendes til at sammenligne god praksis

- omsætning af disse europæiske retningslinjer til nationale og regionale politikker gennem fastsættelse af specifikke mål og vedtagelse af foranstaltninger, der tager hensyn til nationale og regionale forskelle

- periodisk overvågning, evaluering og peer review, der tilrettelægges som gensidige læreprocesser.

Som en reaktion på opfordringen fra Det Europæiske Råd i Lissabon forelægger Kommissionen hermed et fællesskabshandlingsprogram til fremme af det EU-samarbejde om indsatsen, som strategien forudsætter.

Programmet iværksætter foranstaltninger "til fremme af samarbejdet mellem medlemsstaterne gennem initiativer, der tager sigte på at opnå større viden, udvikle udvekslingen af information og gode erfaringer, fremme nytænkning og vurdere erfaringerne med det formål at bekæmpe social udstødelse", jf. traktatens artikel 137, stk. 2, andet og tredje afsnit. Det tager sigte på at supplere EU's indsats for at optimere indsatsen mod social udstødelse og for at integrere kampen mod social udstødelse i alle EU's politikker og aktioner. Det får særlig betydning for kampen mod de potentielle nye former for social udstødelse, der er forbundet med det vidensamfund, der er på vej, og for at udnytte de muligheder, vidensamfundet giver for at bekæmpe social udstødelse. Det vil bidrage til at støtte den indsats, der er behov for, for at reducere fattigdommen i Europa som foreslået af Kommissionen i dens bidrag til Det Europæiske Råd i Lissabon (nemlig at reducere det antal personer, der lever under fattigdomsgrænsen fra 18 % i dag til 15 % i 2005 og 10 % i 2010, og halvere børnefattigdommen inden 2010 [3]). I den forbindelse vil det støtte udviklingen af alment accepterede mål og indikatorer på EU-plan, som i de enkelte medlemsstater suppleres med indikatorer og benchmarking, både kvantitativt og kvalitativt, som afspejler landenes egne behov og prioriteringer, der er fastlagt i deres nationale handlingsplaner til bekæmpelse af social udstødelse.

[3] Dok./00/7 af 28.2.2000.

2. Handlingsprogrammets strategi

Bekæmpelse af social udstødelse er først og fremmest medlemsstaternes og deres nationale, regionale og lokale myndigheders ansvar. Det foreslåede fællesskabshandlingsprogram skal give en merværdi i forhold til medlemsstaternes indsats. Programmet, der bygger på de nationale handlingsplaner, medlemsstaterne skal udarbejde, fokuserer på tværnationalt samarbejde som et redskab til at forbedre forståelsen og praksis, og i samarbejde med medlemsstaterne skal det fremme tilsyn, evaluering og peer review i en proces, hvor alle lærer af hinanden. Arbejdet under programmet skal hænge sammen med de målsætninger, Rådet vedtager, for at der kan ydes en målrettet og afgørende indsats for at udrydde fattigdom. I betragtning af arbejdsmarkedets parters og de ikke-statslige organisationers indsats mod social udstødelse vil programmet inddrage dem i den brede dialog om indsatsen, som programmet vil fremme på europæisk plan.

Social udstødelse er et multidimensionalt fænomen. Derfor skal der udvikles foranstaltninger til bekæmpelse af social udstødelse inden for et bredt spektrum af områder, f.eks. beskæftigelse, social beskyttelse, uddannelse, sundhed og boligforhold. Erfaringer i medlemsstaterne og på EU-plan har vist betydningen af en integreret fremgangsmåde, hvor det lykkes at sammenkæde og tilpasse forskellige politikker med henblik på bekæmpelse af social udstødelse. De har også vist betydningen af partnerskaber, som inddrager alle relevante parter for at sikre en sådan integreret fremgangsmåde. Erfaringerne har vist, at der er behov for at sikre, at alle aktører deltager aktivt, navnlig dem, der er socialt udstødte eller er i fare for at blive det, samt de organisationer, der varetager deres interesser, herunder arbejdsmarkedets parter og andre aktører i civilsamfundet, f.eks. ikke-statslige og frivillige organisationer. Medlemsstaterne søger at opnå dette på mange forskellige måder, f.eks. ved hjælp af nationale programmer, særlige koordineringsmekanismer, rammelovgivning, aktivering og fremme af individuelle veje til integration.

I forbindelse med programmets støtte til medlemsstaternes samarbejde om indsatsen og for at integrere kampen mod social udstødelse i alle relevante politikker lægges der i programmet særlig vægt på integrerede, partnerskabsbaserede og aktiverende fremgangsmåder samt god praksis i den forbindelse og spørgsmål vedrørende tilsyn. Det essentielle i programmets bagvedliggende strategi er derfor at investere i analyser, viden og øget forståelse på EU-plan, hvilket vil hjælpe medlemsstaterne til at opnå ovennævnte målsætninger, og gøre det indenfor rammerne af erfaringsudveksling. Programmet vil tilskynde til tværnational udveksling af analyser og god praksis for at hjælpe aktørerne med at forbedre deres indsats. De emner, der skal tages fat på inden for et sådant samarbejde, fastlægges sammen med medlemsstaterne på grundlag af deres nationale handlingsplaner, og programudvalget, der nedsættes ved den foreslåede afgørelse, får i den forbindelse en vigtig funktion.

3. Mål

I overensstemmelse med konklusionerne fra Det Europæiske Råd i Lissabon er programmets overordnede mål at fremme samarbejde, der sætter EU og medlemsstaterne i stand til at yde en afgørende indsats for at udrydde fattigdom og social udstødelse ifølge målsætninger, Rådet har vedtaget.

Programmet tager sigte på at gøre EU's og medlemsstaternes indsats mere effektiv

- ved at forbedre forståelsen for social udstødelse

- ved i forbindelse med de nationale handlingsplaner at tilrettelægge samarbejde om indsatsen og udveksling af erfaringer

- ved at opbygge aktørernes evne til effektivt at gøre noget ved social udstødelse, navnlig ved at arbejde i netværk på EU-plan.

4. Foranstaltninger

For at dette kan opnås, omfatter programmet tre indsatsområder, som supplerer hinanden.

Indsatsområde 1: Analyse af særtræk, årsager, processer og tendenser i forbindelse med social udstødelse. Det indebærer udvikling af fælles metoder til måling, udformning og formidling af sammenlignelige statistikker i medlemsstaterne og på EU-plan samt udarbejdelse af temaundersøgelser, der skal bidrage til kendskabet til social udstødelse i medlemsstaterne. Vigtigheden af dette indsatsområde hænger direkte sammen med konklusionerne fra Det Europæiske Råds møde i Lissabon hvad angår udviklingen af nationale handlingsplaner og den nye åbne koordinationsmetode vedrørende bekæmpelsen af social udstødelse, samt behovet for i denne sammenhæng at identificere passende kvantitative og kvalitative indikatorer og benchmarks, hvilket vil gøre det muligt at fremme jævnlig overvågning, evaluering og peer review. Dette vil nødvendiggøre en særlig samarbejdsindsats mhp at forbedre såvel statistik og metoder som forståelsen af social udstødelse og af politikområder som kan være medvirkende til at forebygge og bekæmpe udstødelse. Programmet lægger særlig vægt på, at der gøres en indsats for at forbedre tilgængelig statistik i samarbejde med de nationale statistiske enheder.

Indsatsområde 2: Samarbejde om indsatsen og udveksling af oplysninger og bedste praksis. Tværnationale foranstaltninger under dette indsatsområde skal hjælpe medlemsstaterne med at forberede, gennemføre, overvåge og evaluere deres nationale handlingsplaner til bekæmpelse af social udstødelse. Mere specifikt ydes der støtte til workshopper, møder og seminarer med en europæisk dimension, der arrangeres af europæiske organisationer, medlemsstater eller andre centrale aktører med aktiv støtte fra medlemsstaterne i forbindelse med opstillingen af kvantitative og kvalitative indikatorer og benchmarks, som kan anvendes til at sammenligne bedste praksis og evaluering af indsats og erfaringer. Der ydes også støtte til periodisk overvågning, evaluering og peer review, der tilrettelægges som gensidige læreprocesser. Endelig er der en foranstaltning, der omfatter udarbejdelse og distribution af en årlig EU-rapport om social udstødelse, som i givet fald skal gøre rede for den aktuelle situation for de forskellige nationale handlingsplaner og for relevante foranstaltninger, der gennemføres på EU-plan.

Indsatsområde 3: Fremme af en dialog, der inddrager de forskellige involverede parter, og støtte til arbejde i netværk. Foranstaltningerne under dette indsatsområde skal støtte en bred dialog på europæisk plan om social udstødelse. De omfatter grundfinansiering af relevante, centrale europæiske netværk, der er involveret i kampen mod fattigdom og social udstødelse, og en årlig EU-rundbordskonference om social udstødelse, der tilrettelægges i samarbejde med EU's formandskab.

I alle programmets aktiviteter overholdes princippet om integrering af ligestillingsaspektet.

Der bliver i særlig grad fokuseret på spørgsmål om social udstødelse i forbindelse med det nye vidensamfund.

5. Bedst mulig merværdi, synergi og komplementaritet

For at programmet kan give størst muligt udbytte, er det vigtigt, at de foranstaltninger, der støttes, ikke overlapper andre EU-foranstaltninger. Desuden skal resultaterne af programmet om muligt udnyttes til at forstærke de integrationsfremmende virkninger af andre EU-instrumenter. Det kan ske på følgende måde:

- Aktiviteterne under programmet skal udelukkende være rettet mod at støtte indsatsorienteret samarbejde mellem medlemsstaterne som led i gennemførelsen af den nye åbne koordinationsmetode vedrørende social integration. Programmet anvendes ikke til at samfinansiere meget små projekter i marken, som beskæftiger sig med social udstødelse på lokalt, regionalt og nationalt niveau, eller som direkte støtter de udstødte. Det er nemlig medlemsstaternes ansvarsområde inden for de nationale handlingsplaner, som evt. suppleres af specifikke EU-instrumenter. De kan f.eks. omfatte strukturfondene i mål 1- og mål 2-regioner eller Den Europæiske Socialfond under mål 3 og det nye EF-initiativ Equal på områder, der vedrører integration på arbejdsmarkedet.

- Under programmet ydes der heller ikke støtte til tværnationalt samarbejde og indsatsorienterede foranstaltninger i tilknytning til emner, der måske nok har med social udstødelse at gøre, men som er eller bliver dækket af særskilte EU-aktioner, f.eks. vedrørende bekæmpelse af forskelsbehandling og vedrørende ligestilling mellem kvinder og mænd på arbejdsmarkedet. Da programmet skal støtte udviklingen af de nationale handlingsplaner og fremme innovative, integrerede og partnerskabsbaserede løsninger heri, bliver der imidlertid lagt særlig vægt på en optimal udnyttelse af viden og erfaringer fra gennemførelsen af sådanne programmer. Resultater og god praksis, der udspringer fra dette program og fra medlemsstaternes nationale handlingsplaner, skal ligeledes gøres tilgængelige for andre EU-programmer og -instrumenter, så der kan opnås den størst mulige synergieffekt.

- Der nedsættes en særlig tværgående gruppe i Kommissionen, som skal søge at gøre dette lettere. Gruppen får til opgave at fremme integrationen af kampen mod social udstødelse i EU's indsats generelt, herunder i strukturfondenes indsats. Den skal endvidere søge at styrke positive virkninger af EU-instrumenter, der i forvejen har bekæmpelse af social udstødelse som et vigtigt mål. Det drejer sig f.eks. om den europæiske beskæftigelsesstrategi, den samordnede strategi for social beskyttelse, programmerne og aktionerne vedrørende forskelsbehandling og ligestilling samt aktiviteter inden for forskning og uddannelse og sundhed. En særlig fokus vil være at resultaterne af EU-finansieret socio-økonomisk forskning udnyttes til fulde i programmet. Resultaterne af dette arbejde på tværs af tjenestegrenene skal fremlægges på en klar og brugervenlig måde. Dertil kommer, at medlemsstaternes repræsentanter i udvalg, komitéer og grupper, der beskæftiger sig med beslægtede emner, får relevant information om programmets udvikling. Der lægges i den forbindelse særlig vægt på det udvalg, der skal nedsættes som led i strategien til modernisering af den sociale beskyttelse [4].

[4] Jf. Kommissionens forslag til Rådets afgørelse om nedsættelse af et udvalg for social beskyttelse (KOM(2000) 134 endelig udg. af 13.3.2000).

- Medlemsstaterne er i vidt omfang ansvarlige for iværksættelsen af foranstaltningerne under strukturfondene. De skal sikre, at der på deres eget niveau sker en tæt samordning mellem de embedsmænd, der er ansvarlige for strukturfondene, og dem, som er ansvarlige for indsatsen mod social udstødelse. Ved koordineringen skal der lægges særlig vægt på indsatsen mod social udstødelse under strukturfondene, som supplerer integrationen af kampen mod social udstødelse i medlemsstaternes politik vedrørende beskæftigelse, uddannelse, sundhed og boligforhold. Det er et vigtigt element i de nationale handlingsplaner.

6. Samarbejde med tredjelande

I forbindelse med aftalen om Det Europæiske Økonomiske Samarbejdsområde og som led i førtiltrædelsesstrategien er det EF's politik i videst muligt omfang at lade EFTA-landene og ansøgerlandene deltage i EF-programmer. Det er i særlig grad vigtigt at åbne dette program for deltagelse, da det skal bidrage til den overordnede strategi for at nå EU's mål for det kommende tiår, som blev vedtaget i Lissabon. Udryddelse af fattigdom og social udstødelse ifølge målsætninger, der er vedtaget på EU-plan, indgår som led i moderniseringen af økonomi og samfund i EU. Den viden og de erfaringer, som samarbejdet under programmet vil tilvejebringe, bliver særdeles relevante for ansøgerlandene, hvor problemerne generelt stadig er meget større end i EU.

2000/0157 (COD)

Forslag til EUROPA-PARLAMENTETS OG RÅDETS AFGØRELSE om et fællesskabshandlingsprogram til fremme af medlemsstaternes samarbejde om bekæmpelse af social udstødelse

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 137, stk. 2, andet og tredje afsnit,

under henvisning til forslag fra Kommissionen [5],

[5] EFT C [...] af [...], s. [...].

under henvisning til udtalelse fra Det Økonomiske og Sociale Udvalg [6],

[6] EFT C [...] af [...], s. [...].

under henvisning til udtalelse fra Regionsudvalget [7],

[7] EFT C [...] af [...], s. [...].

i henhold til fremgangsmåden i traktatens artikel 251 [8], og

[8] EFT C [...] af [...], s. [...].

ud fra følgende betragtninger:

(1) Ifølge traktatens artikel 2 er en af Fællesskabets opgaver at fremme en højnelse af levestandarden og livskvaliteten i Fællesskabet som helhed.

(2) Ifølge traktatens artikel 136 har Fællesskabet og medlemsstaterne, der er opmærksomme på de grundlæggende arbejdsmarkedsmæssige og sociale rettigheder, som bl.a. er fastlagt i den europæiske socialpagt undertegnet i Torino den 18. oktober 1961 og fællesskabspagten af 1989 om arbejdstagernes grundlæggende arbejdsmarkedsmæssige og sociale rettigheder, som mål at bekæmpe social udstødelse.

(3) Europa-Parlamentet, Det Økonomiske og Sociale Udvalg og Regionsudvalget har alle kraftigt opfordret til, at Fællesskabet intensiverer sit bidrag til indsatsen i medlemsstaterne for at forebygge og bekæmpe social udstødelse.

(4) I Kommissionens meddelelse af 1. marts 2000, "Skabelse af et Europa med plads til alle" [9], blev der gjort rede for den udfordring, som social udstødelse udgør, og de eksisterende politiske tiltag i den forbindelse i medlemsstaterne og på fællesskabsniveau, og det blev på det grundlag foreslået, at der skulle gives et nyt skub til EU-samarbejdet om bekæmpelse af social udstødelse.

[9] KOM (2000) 79 endelig udg.

(5) Ifølge Det Europæiske Råd i Lissabon den 23. og 24. marts 2000 er fremme af social integration uløseligt forbundet med EU's overordnede strategiske målsætning for det kommende tiår om at blive verdens mest konkurrencedygtige og dynamiske videnbaserede økonomi, der har kapacitet til en bæredygtig økonomisk vækst med flere og bedre job og større social samhørighed.

(6) Det Europæiske Råd i Lissabon erkendte endvidere, at det nye videnbaserede samfund rummer muligheder for at mindske social udstødelse, idet det både skaber de økonomiske betingelser for større velstand gennem øget vækst og beskæftigelse og åbner nye veje for deltagelse i samfundet, og samtidig indebærer det en risiko for, at afstanden mellem dem, der har adgang til den nye viden, og dem, der holdes udenfor, bliver stadig større; der bør gøres en indsats for at afbøde denne risiko og udnytte det nye potentiale maksimalt.

(7) Det Europæiske Råd gav desuden udtryk for, at indsatsen for at bekæmpe social udstødelse burde bygge på en åben koordinationsmetode, der kombinerer nationale handlingsplaner og et kommissionsinitiativ om samarbejde.

(8) Kommissionens initiativ, der består af et forslag til et flerårigt handlingsprogram, som har til formål på at fremme medlemsstaternes samarbejde, tager sigte på at forbedre videnniveauet, udvikle udveksling af oplysninger og bedste praksis og evaluere erfaringer med henblik på at gøre indsatsen mod social udstødelse mere effektiv.

(9) Mange ikke-statslige organisationer på europæisk plan har erfaringer og ekspertise i bekæmpelse af social udstødelse og optræder som fortalere på europæisk plan for personer, der er udsat for social udstødelse. De kan derfor yde et vigtigt bidrag til forståelsen for forskellige former for og virkninger af social udstødelse og til sikring af, at der ved udformningen, gennemførelsen og opfølgningen af programmet tages hensyn til erfaringerne hos personer, der er udsat for social udstødelse.

(10) I overensstemmelse med artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [10], vedtages gennemførelsesbestemmelserne til nærværende afgørelse efter rådgivningsproceduren, der er fastsat i artikel 3 i afgørelse 1999/468/EF.

[10] EFT L 184 af 17.7.1999, s. 23.

(11) For at give fællesskabsindsatsen øget merværdi er det nødvendigt, at Kommissionen i samarbejde med medlemsstaterne på alle niveauer sikrer sammenhængen i og komplementariteten mellem foranstaltninger, der iværksættes på grundlag af denne afgørelse og andre relevante fællesskabspolitikker, -instrumenter og -foranstaltninger, især i forbindelse med Den Europæiske Socialfond.

(12) Aftalen om Det Europæiske Økonomiske Samarbejdsområde (EØS-aftalen) giver mulighed for øget samarbejde på det sociale og arbejdsmarkedsmæssige område mellem Den Europæiske Union og dens medlemsstater på den ene side og de lande i Den Europæiske Frihandelssammenslutning, der deltager i Det Europæiske Økonomiske Samarbejdsområde (EFTA/EØS), på den anden side. Det bør være muligt for ansøgerlandene i Central- og Østeuropa at deltage i programmet i henhold til de betingelser, der er fastsat i Europaaftalerne, i tillægsprotokollerne til disse aftaler og i de afgørelser, som er truffet af de respektive associeringsråd, for Cypern og Malta gennem finansiering med tillægsbevillinger i henhold til procedurer, der fastlægges sammen med de to lande, samt for Tyrkiet gennem finansiering med tillægsbevillinger i overensstemmelse med procedurer, der fastlægges sammen med Tyrkiet.

(13) I afgørelsen fastlægges det finansielle referencegrundlag, jf. punkt 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen.

(14) Ifølge traktatens artikel 2 og 3 har Fællesskabet til opgave at fremme ligestilling mellem mænd og kvinder, og det skal i alle aktiviteter tilstræbe at fjerne uligheder og fremme ligestilling mellem mænd og kvinder. Kønsspørgsmålet er et vigtigt tværgående emne, der i høj grad har betydning for udstødelsens årsager og virkninger.

(15) For at sikre, at programmets mål nås, bør gennemførelsen kontrolleres og evalueres.

(16) I betragtning af nærhedsprincippet og proportionalitetsprincippet, jf. traktatens artikel 5, kan medlemsstaterne ikke i tilstrækkelig grad nå målene i den påtænkte foranstaltning vedrørende Fællesskabets bidrag til bekæmpelse af social udstødelse, da der er behov for multilaterale partnerskaber, udveksling af oplysninger på tværs af grænserne og udbredelse af god praksis i hele Fællesskabet. Afgørelsen går ikke længere end det, der kræves for at nå målene -

TRUFFET FØLGENDE AFGØRELSE:

Artikel 1

Oprettelse af programmet

Hermed oprettes et program for Fællesskabets indsats til fremme af medlemsstaternes samarbejde om bekæmpelse af social udstødelse, i det følgende benævnt "programmet", for perioden 1. januar 2001 til 31. december 2005.

Artikel 2

Principper

1. Programmet indgår som led i en åben metode til koordinering af medlemsstaternes indsats mod social udstødelse, og det skal kombineres med nationale handlingsplaner.

2. Programmet og de nationale handlingsplaner skal bidrage til en større indsigt i social udstødelse, indarbejdelse af kampen mod social udstødelse i medlemsstaternes og Fællesskabets politikker og foranstaltninger og udformning af prioriterede aktioner, der udvælges af medlemsstaternes ud fra deres specifikke forhold.

3. Programmets overordnede mål er at fremme samarbejde, der sætter EU og medlemsstaterne i stand til at yde en afgørende indsats for at udrydde fattigdom og social udstødelse ifølge målsætninger, Rådet har vedtaget.

4. Ved udformningen, gennemførelsen og opfølgningen af aktiviteterne under programmet tages der hensyn til erfaringer fra medlemsstaterne på alle relevante niveauer og fra personer, der er udsat for fattigdom og social udstødelse, samt fra arbejdsmarkedets parter, ikke-statslige og frivillige organisationer og andre samfundsaktører, der er involveret i kampen mod fattigdom og social udstødelse.

Artikel 3

Mål

Programmet skal støtte samarbejde, der sætter EU og medlemsstaterne i stand til gøre indsatsen mod social udstødelse mere effektiv

- ved at forbedre forståelsen for social udstødelse

- ved i forbindelse med de nationale handlingsplaner at tilrettelægge samarbejde om indsatsen og udveksling af erfaringer

- ved at opbygge aktørernes evne til effektivt at gøre noget ved social udstødelse, navnlig ved at arbejde i netværk på EU-plan.

Artikel 4

Fællesskabsforanstaltninger

1. Men henblik på at nå målene, der er fastsat i artikel 3, kan følgende foranstaltninger iværksættes i tværnationalt regi:

- analyse af særtræk, årsager, processer og tendenser i forbindelse med social udstødelse, herunder indsamling af sammenlignelige statistikker, udvikling af fælles metoder og temaundersøgelser

- samarbejde om indsatsen og udveksling af oplysninger og bedste praksis på grundlag af udformningen af kvantitative og kvalitative indikatorer og benchmarking ud fra regelmæssig overvågning, evaluering og peer review

- fremme af en dialog, der inddrager de forskellige involverede parter, og støtte til, at ikke-statslige organisationer, der er aktive i kampen mod fattigdom og social udstødelse, kan arbejde i netværk på EU-plan.

2. I bilaget beskrives det, hvordan gennemførelsen af fællesskabsforanstaltningerne omhandlet i stk. 1 tilrettelægges.

Artikel 5

Gennemførelse

1. Kommissionen

- sikrer gennemførelsen af de fællesskabsforanstaltninger, programmet omfatter

- udveksler regelmæssigt synspunkter med repræsentanter fra ikke-statslige organisationer og arbejdsmarkedets parter på europæisk plan om udformningen, gennemførelsen og opfølgningen af programmet og om tilsvarende retningslinjer for indsatsen. Kommissionen underretter det udvalg, der er nedsat i henhold til artikel 7, om deres holdninger

- fremmer et aktivt partnerskab og en aktiv dialog mellem alle parter, der er involveret i programmet, for at tilskynde til en integreret og koordineret indsats mod social udstødelse.

2. Kommissionen træffer i samarbejde med medlemsstaterne de fornødne skridt til

- at fremme alle involverede parters deltagelse i programmet

- at sikre formidlingen af resultaterne af de foranstaltninger, der gennemføres under programmet

- at sørge for relevant information, offentlig omtale og opfølgning vedrørende de foranstaltninger, der modtager støtte fra programmet.

Artikel 6

Finansiering

1. Finansieringsrammen for gennemførelsen af dette program fastsættes for den i artikel 1 nævnte periode til 70 mio. EUR.

2. De årlige bevillinger godkendes af budgetmyndigheden inden for rammerne af de finansielle overslag.

Artikel 7

Udvalg

1. Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand (i det følgende benævnt "udvalget").

2. Hvis der henvises til dette stykke, anvendes den rådgivningsprocedure, der er fastsat i artikel 3 i afgørelse 1999/468/EF, i overensstemmelse med artikel 7, stykke 3, og artikel 8.

3. Kommissionens repræsentant hører udvalget om især:

- de overordnede retningslinjer for gennemførelsen af programmet

- de årlige budgetter og fordelingen af bevillingerne til foranstaltningerne

- den årlige arbejdsplan for gennemførelsen af programmets foranstaltninger og Kommissionens forslag til udvælgelseskriterier vedrørende økonomisk støtte.

4. For at sikre programmets sammenhæng og komplementaritet med de andre foranstaltninger, som er nævnt i artikel 8, holder Kommissionen udvalget løbende underrettet om andre EF-foranstaltninger, der bidrager til bekæmpelse af social udstødelse. Kommissionen etablerer i givet fald et regelmæssigt og struktureret samarbejde mellem dette udvalg og de tilsynsudvalg, der er nedsat vedrørende andre relevante politikker, instrumenter og foranstaltninger.

Artikel 8

Sammenhæng og komplementaritet

1. Kommissionen sikrer i samarbejde med medlemsstaterne den overordnede sammenhæng med fællesskabspolitikker, -instrumenter og -aktiviteter, navnlig ved at etablere relevante mekanismer til at samordne aktiviteterne under programmet med relevante aktiviteter på områderne forskning, beskæftigelse, bekæmpelse af forskelsbehandling, ligestilling mellem mænd og kvinder, social beskyttelse, uddannelse og ungdomspolitik, sundhed og Fællesskabets eksterne forbindelser.

2. Medlemsstaterne bestræber sig på at sikre sammenhæng og komplementaritet mellem aktiviteterne under dette program og de aktiviteter, der gennemføres på nationalt, regionalt og lokalt plan.

3. Kommissionen og medlemsstaterne sikrer sammenhæng og komplementaritet mellem foranstaltninger under programmet og Fællesskabets indsats under strukturfondene, navnlig EF-initiativet Equal.

Artikel 9

Deltagelse af EFTA/EØS-lande, de associerede lande i Central- og Østeuropa, Cypern, Malta og Tyrkiet

Følgende lande uden for EU kan deltage i programmet:

- EFTA/EØS-landene i overensstemmelse med de betingelser, der er fastsat i EØS-aftalen

- de associerede lande i Central- og Østeuropa i overensstemmelse med de betingelser, der er fastsat i Europaaftalerne, i tillægsprotokollerne til disse aftaler og i de respektive associeringsrådsafgørelser

- Cypern, Malta og Tyrkiet på grundlag af supplerende bevillinger, der tilvejebringes efter procedurer, der aftales med de enkelte lande.

Artikel 10

Tilsyn og evaluering

1. Kommissionen fører løbende tilsyn med programmet i samarbejde med medlemsstaterne i overensstemmelse med den procedure, der er fastsat i artikel 7.

2. Programmet evalueres i slutningen af dets tredje år og ved afslutningen af Kommissionen med bistand fra uafhængige eksperter. Ved denne evaluering vurderes relevansen og effektiviteten af foranstaltninger, der iværksættes med henblik på de i artikel 3 nævnte mål. Ved evalueringen gennemgås ligeledes programmets samlede virkninger. Ved evalueringen gennemgås desuden komplementariteten mellem indsatsen under dette program og den indsats, der gøres i forbindelse med andre relevante EF-politikker, -instrumenter og -foranstaltninger.

3. Kommissionen forelægger senest den 31. december 2006 Europa-Parlamentet, Rådet, Det Økonomiske og Sociale Udvalg og Regionsudvalget en endelig rapport om programmets gennemførelse.

Artikel 11

Ikrafttræden

Denne afgørelse træder i kraft på dagen for offentliggørelsen i De Europæiske Fællesskabers Tidende.

Udfærdiget i Bruxelles,

På Europa-Parlamentets vegne På Rådets vegne

Formand Formand

BILAG

Vejledning for gennemførelsen af programmet

1. Indsatsområder

Men henblik på at nå målene, der er fastsat i artikel 3, og at gennemføre fællesskabsforanstaltningerne, der er fastsat i artikel 4, kan følgende foranstaltninger iværksættes i tværnationalt regi:

Indsatsområde 1: Analyse af særtræk, årsager, processer og tendenser i forbindelse med social udstødelse

Vigtigheden af dette indsatsområde hænger direkte sammen med konklusionerne fra Det Europæiske Råds møde i Lissabon hvad angår udviklingen af nationale handlingsplaner og den nye åbne koordinationsmetode vedrørende bekæmpelsen af social udstødelse, samt behovet for i denne sammenhæng at identificere passende kvantitative og kvalitative indikatorer og benchmarks, hvilket vil gøre det muligt at fremme jævnlig overvågning, evaluering og peer review. Dette vil nødvendiggøre en særlig samarbejdsindsats mhp at forbedre såvel statistik og metoder som forståelsen af social udstødelse og af politikområder som kan være medvirkende til at forebygge og bekæmpe udstødelse. Programmet lægger særlig vægt på, at der gøres en indsats for at forbedre tilgængelig statistik i samarbejde med de nationale statistiske enheder.

For at fremme dette kan der ydes støtte til følgende foranstaltninger:

1.1. Undersøgelser og møder vedrørende udvikling af fælles metoder til måling af omfang, særtræk, processer, årsager og tendenser vedrørende fattigdom og social udstødelse.

1.2. Indsamling og formidling af sammenlignelige statistikker i medlemsstaterne og på EU-plan. Under denne foranstaltning ydes der støtte til samarbejde mellem nationale statistiske organer og Kommissionen med henblik på at forbedre de statistiske referencegrundlag på EU-plan og deres bidrag til analysen af fattigdom og social udstødelse.

1.3. Udarbejdelse af temaundersøgelser, der skal bidrage til indsigt i social udstødelse, med henblik på at behandle emner af fælles interesse i tilknytning til udviklingen i medlemsstaternes indsats, herunder nye emner i relation til vidensamfundet.

Indsatsområde 2: Samarbejde om indsatsen og udveksling af oplysninger og bedste praksis

For at fremme samarbejde om indsatsen og udveksling af erfaringer i forbindelse med de nationale handlingsplaner kan der ydes støtte til følgende tværnationale foranstaltninger:

2.1. Tværnationale foranstaltninger vedrørende udveksling med henblik på at overføre oplysninger og god praksis og på at udvikle peer review i forbindelse med de nationale handlingsplaner ved hjælp af møder/workshopper/seminarer om benchmarking eller om politik og praksis eller andre former for udveksling, f.eks. fælles strategiudvikling og fælles formidling af oplysninger, som tilrettelægges på initiativ af europæiske organisationer, medlemsstater og/eller andre centrale aktører med aktiv inddragelse af medlemsstater.

2.2. Arbejde og specifikke undersøgelser gennemført af eksperter i forbindelse med udvikling af indikatorer og benchmarking, herunder set i relation til vidensamfundet.

2.3. En årlig EU-rapport om social udstødelse, som i givet fald skal gøre rede for den aktuelle situation for de forskellige nationale handlingsplaner og for foranstaltninger, der gennemføres på EU-plan inden for de vigtigste områder, hvor der gøres en indsats mod fattigdom og social udstødelse.

Da social udstødelse er et multidimensionalt fænomen, skal der i særlig grad fokuseres på relevante tiltag vedrørende social beskyttelse, beskæftigelse, uddannelse, sundhed og boligforhold.

Indsatsområde 3: Inddragelse af forskellige aktører og støtte til arbejde i netværk på EU-plan

For aktivt at inddrage de offentlige myndigheder, arbejdsmarkedets parter og civilsamfundet kan der ydes støtte til følgende foranstaltninger:

3.1. Grundfinansiering af relevante, centrale europæiske netværk, der er beskæftiget i kampen mod fattigdom og social udstødelse.

3.2. En årlig EU-rundbordskonference om social udstødelse. Konferencen skal i givet fald tilrettelægges i nært samarbejde med EU's formandskab.

2. Generelle betragtninger

Programmet skal tage hensyn til resultaterne af forberedende foranstaltninger og aktiviteter under andre EF-politikker, -instrumenter og -foranstaltninger.

Ved udformningen, gennemførelsen og opfølgningen af aktiviteterne under programmet tages der hensyn til erfaringer fra personer, der er udsat for fattigdom og social udstødelse, samt fra arbejdsmarkedets parter, ikke-statslige organisationer og andre samfundsaktører, der er involveret i kampen mod fattigdom og social udstødelse. I alle sine aktiviteter vil programmet respektere princippet om generel integrering af kønsaspektet. Programmets aktiviteter kan tilpasses eller suppleres efter proceduren i afgørelsens artikel 7 på grundlag af en årlig gennemgang.

Implementeringen af programmet og/eller administration af de hertilhørende udgifter kan kræve teknisk og administrative bistand til gensidig gavn for Kommissionen og de, der nyder godt af programmet.

3. Forelæggelse af ansøgninger om støtte

Indsatsområde 1: Dette område gennemføres primært via udbud. Ved samarbejde med nationale statistiske kontorer gælder Eurostat-procedurerne.

Indsatsområde 2: Område 2.1 gennemføres primært efter årlige indkaldelser af forslag (nogle møder/seminarer om indsatsen kan arrangeres direkte af Kommissionen). Forslagene skal inddrage aktører fra mindst 4 medlemsstater, og de kan indsendes til Kommissionen af europæiske organisationer og af medlemsstater (eller af organisationer med inddragelse af medlemsstaterne). Område 2.2 og 2.3 indebærer specifikke udbud.

Indsatsområde 3: Under område 3.1 kan der ydes støtte til europæiske netværk, der opfylder kriterier, der er fastlagt af Kommissionen i samråd med udvalget i overensstemmelse med artikel 7. Der kan ydes støtte til område 3.2 på grundlag af støtteansøgninger fra medlemsstaterne.

4. Gennemførelse af foranstaltningerne

De foranstaltninger, der gennemføres, kan finansieres ved tjenesteydelseskontrakter efter udbud eller ved bidrag til samfinansiering med andre kilder. I sidstnævnte tilfælde kan Kommissionens økonomiske bidrag normalt ikke overstige 80 % af de udgifter, der faktisk afholdes af modtageren.

Ved gennemførelsen af programmet kan Kommissionen anvende supplerende midler, herunder ekspertbistand. Sådanne behov afgøres i forbindelse med Kommissionens løbende evaluering af ressourceallokeringen.

Ved gennemførelsen af programmet kan Kommissionen benytte teknisk og/eller administrativ bistand, til gavn for såvel Kommissionen som modtagerne, med henblik på kortlægning, forberedelse, forvaltning, tilsyn, revision og kontrol.

Kommissionen kan desuden gennemføre aktiviteter med henblik på oplysning, omtale og formidling. Den kan endvidere iværksætte evalueringer og arrangere seminarer, kollokvier eller andre ekspertmøder.

Kommissionen udarbejder årlige arbejdsplaner med angivelse af prioriteringerne og de foranstaltninger, der skal iværksættes. Desuden gør den rede for de ordninger og kriterier, der gælder ved udvælgelsen og finansieringen af foranstaltninger under programmet. I den forbindelse hører Kommissionen udvalget, jf. artikel 7.

Foranstaltningerne skal fuldt ud overholde principperne om databeskyttelse.

Finansieringsoversigt

1. FORANSTALTNINGENS BETEGNELSE

Fællesskabshandlingsprogram til fremme af medlemsstaternes samarbejde om bekæmpelse af social udstødelse

2. BUDGETPOSTER

B3-4105 forberedende foranstaltninger til bekæmpelse og

B3-4105A forebyggelse af udstødelse

A0-70 samlet bevilling

3. RETSGRUNDLAG

* Artikel 137, paragraf 2, stykke 2 and 3 i Traktaten om Det Europæiske Fællesskab.

* Forslag til Parlamentets/Rådets afgørelse om et fællesskabshandlingsprogram til fremme af medlemsstaternes samarbejde om bekæmpelse af social udstødelse.

4. BESKRIVELSE AF FORANSTALTNINGEN

4.1. Formål

Programmet skal støtte samarbejde, der sætter EU og medlemsstaterne i stand til gøre indsatsen mod social udstødelse mere effektiv

- ved at forbedre forståelsen for social udstødelse

- ved i forbindelse med de nationale handlingsplaner at tilrettelægge samarbejde om indsatsen og udveksling af erfaringer

- ved at opbygge aktørernes evne til effektivt at gøre noget ved social udstødelse, navnlig ved at arbejde i netværk på EU-plan.

4.2. Foranstaltningens varighed

Fra den 1. januar 2001 til den 31. december 2005.

5. KLASSIFIKATION AF UDGIFTERNE

5.1. Ikke-obligatoriske udgifter.

5.2. Opdelte bevillinger

5.3. Indtægtstype: ikke relevant.

6. UDGIFTERNES ART

6.1. Finansiering af kontrakter om undersøgelser og levering af tjenesteydelser, ekspertmøder og konferencer og seminarer samt udgifter til offentliggørelse og formidling, som er godkendt på grundlag af et initiativ fra Kommissionen.

6.2. Tilskudsbeløb på normalt højst 80 % af de samlede støtteberettigede omkostninger, hvor det drejer sig om dækning af almindelige driftsomkostninger i organisationer, der opererer på europæisk plan (indsatsområde 3.1), samt dækning af tværnationalt samarbejde og udveksling af erfaringer (indsatsområde 2.1 og 3.2).

7. FINANSIELLE VIRKNINGER

Der er udarbejdet skøn på grundlag af de hidtidige erfaringer, især for så vidt angår udgifterne i de foregående år til de aktiviteter, der er gennemført under ovennævnte budgetposter. Opdelingen er kun vejledende og omfatter kun de foranstaltninger, der kan henføres direkte under programmets budgetposter. Der bliver i år 1 lagt særlig vægt på at høste udbyttet af de tidligere års forberedende foranstaltninger for at udnytte resultaterne og undgå at gentage arbejde, der allerede er gennemført, og på at iværksætte de mest hensigtsmæssige ordninger for nært samarbejde med relevante aktører. Programmets årlige budget stiger gradvis fra 11 mio. EUR (år 1) til 13 mio. EUR (år 2) , 15.5 mio. EUR (år 3 og 4) og 15 mio. EUR (år 5).

7.1. Beregningsmetode for de samlede omkostninger ved foranstaltningen (forholdet mellem de enkelte udgifter og de samlede omkostninger)

mio. EUR

år 1

Indsatsområde 1 - Analyse af social udstødelse

* Aktion 1.1: Udvikling af fælles metoder

Dette omfatter undersøgelser og møder i den forbindelse med uafhængige eksperter og regeringseksperter for at drøfte tiltag og forslag. Undersøgelser gennemføres efter udbud (4-6 projekter til en gennemsnitlig udgift på 100 000-200 000 EUR pr. år). 0.7

Udgifterne til møder i den forbindelse skønnes til (4-6 møder med 40-60 deltagere). 0.2

Ialt Aktion 1.1 0.9

* Aktion 1.2: Indsamling og formidling af sammenlignelige statistikker

Eurostat-procedurerne gælder for de to planlagte foranstaltninger under område 1.2 til hvilket mere end 60% af budgettet er øremærket til;

- støtte til samarbejde mellem nationale statistiske organer og Kommissionen med en årlig bevilling på 500 000-700 000 EUR til møder, input fra eksperter, videreuddannelse, udvikling af sammenkoblinger af databaser osv.

0.5

- samfinansiering af Det Europæiske Fællesskabs Husholdningspanel (ECHP) og resultaterne herfra og støtte til forbedring af andre fattigdomsundersøgelser og analyser af social udstødelse (f.eks. tilpasning af spørgeskemaer, stikprøver og særlige moduler); 2.0

Ialt Aktion 1.2 2.5

* Aktion 1.3: temaundersøgelser

Aktion 1.3 gennemføres efter udbud med et årligt budget for år 1 på 4 projekter (til en gennemsnitlig udgift på 150 000 EUR pr. år). 0.6

Resultatundersøgelser og feasibilityundersøgelser finansieret under B3-4105A 0.2

Ialt Aktion 1.3 0.8

Studier under 1.1 og 1.3 vil være tværnationale og have en varighed på 2-3 år, med gentagne årlige kontrakter; med undtagelse af Resultatundersøgelser og feasibilityundersøgelser finansieret under B3-4105A ,der vil løbe over 6-12 måneder.

Samlet Aktion 1 (år 1) 4.2

Indsatsområde 2 - Samarbejde om indsatsen og udveksling af god praksis

* Aktion 2.1: Tværnational udveksling

Den gennemføres primært efter årlige indkaldelser af forslag fra europæiske organisationer og fra medlemsstater (eller fra organisationer med inddragelse af medlemsstaterne). Det skønnede budget er fastlagt ud fra 20-30 projekter til ca. 100 000-150 000 EUR (År 1; antallet af projekter øges til 30-40 i de efterfølgende år; det drejer sig f.eks. om tværnationale møder/seminarer om indsatsen, arrangementer eller andre former for udveksling, der vedrører mindst 4 medlemsstater). 3.1

Ialt Aktion 2.1 3.1

* Aktion 2.2: Arbejde og specifikke undersøgelser gennemført af eksperter

Den gennemføres efter årlige udbud. Det skønnede budget til aktion 2.2 bygger på de forventede udgifter til en gruppe af uafhængige eksperter (0,400 mio. EUR) og i gennemsnit 5-8 specifikke undersøgelser à 50 000-100 000 EUR. Udgifterne til den eksterne evaluering af programmet er

inkluderet i den samlede bevilling til dette indsatsområde. (år 1) 0.7

Ialt Aktion 2.2 0.7

* Aktion 2.3: Årlig EU-rapport om social udstødelse

Den forudsætter også udbud eller anvendelse af standardbestemmelser om tjenesteydelseskontrakter. Under aktion 2.3 bør ca. 150 000 EUR omfatte forberedende møder med medlemsstater og relevante aktører, 0.3

og restbeløbet skal anvendes til udbud vedrørende tjenesteydelser angående skriftlig udformning, oversættelse og formidling samt til dækning af udgifterne til supplerende publikationer eller oplysningsaktiviteter vedrørende programmets resultater. B3-4105A 0.2

Ialt Aktion 2.3 0.5

Samlet Aktion 2 (år 1) 4.3

Indsatsområde 3 - Inddragelse af aktører og netværk på EU-plan

* Aktion 3.1: Grundfinansiering af netværk på EU-plan

Der bliver ydet støtte til et begrænset antal netværk for ngo'er på europæisk plan, der har erfaring med bekæmpelse af social udstødelse, og som optræder som talsmænd for mennesker, der udsættes for social udstødelse. Kriterierne for, hvilke organisationer der skal støttes, fastlægges i samråd med programudvalget. De årlige tilskud kan udgøre 0,5-0,8 mio. EUR, som ydes på grundlag af detaljerede arbejdsplaner og budgetter, som Kommissionen har godkendt. 2.3

* Aktion 3.2

Den årlige EU-rundbordskonference om social udstødelse skal i givet fald tage udgangspunkt i den årlige rapport om social udstødelse og have deltagelse af repræsentanter for alle de centrale aktører. Der gives et årligt tilskud på ca. 200 000 EUR til EU's formandskab, som står for arrangementet

i samarbejde med Kommissionen. 0.2

Samlet Aktion 3 (år 1) 2.5

7.2. Omkostningernes fordeling på foranstaltningens elementer

Forpligtelsesbevillinger i mio. EUR (i løbende priser)

OVERSIGT

>TABELPOSITION>

NÆRMERE BESKRIVELSE

>TABELPOSITION>

7.3. Teknisk og administrativ assistance og udgiftsstøtte (B3-4105A)

Forpligtelsesbevillinger i mio. EUR (i løbende priser)

>TABELPOSITION>

7.4. Forfaldsplan for forpligtelsesbevillinger/betalingsbevillinger

mio. EUR

>TABELPOSITION>

8. Forholdsregler mod svig

Alle de finansierede foranstaltninger gøres af de ansvarlige afdelinger til genstand for forudgående, løbende og efterfølgende analyse med hensyn til kvaliteten af indholdet og omkostningseffektiviteten. Ansøgningerne skal rumme oplysninger om de eventuelle støttemodtageres identitet og art, så deres pålidelighed kan vurderes på forhånd. Foranstaltninger til forebyggelse af svig (kontrol, rapporter) indgår i aftalerne eller kontrakterne mellem Kommissionen og modtagerne. Kommissionen vil kontrollere rapporter og sikre, at arbejdet er udført ordentligt, før der foretages interimsudbetalinger og/eller endelige udbetalinger. Der vil blive lagt særlig vægt på at undgå dobbeltfinansiering. Dertil kommer, at Kommissionen eller Revisionsretten kan gennemføre dokumentkontrol eller kontrolbesøg på stedet.

9. Oplysninger om cost/effectiveness

I betragtning af de begrænsede finansielle ressourcer vil de foranstaltninger, der skal støttes under dette program, kræve både en analyse af omkostningseffektiviteten og en omhyggelig udvælgelse for at sikre en kraftig multiplikatorvirkning og en betydelig merværdi.

Eftersom hovedformålet med programmet er at fremme medlemsstaternes samarbejde om bekæmpelse af social udstødelse som led i en åben koordinationsmetode, vil aktiviteterne komme til at fokusere på sikre medlemsstaternes deltagelse i gennemførelsen af programmet og på en forbedring af indsatsen mod social udstødelse.

Samarbejdsaktiviteter og resultater skal derfor - hvad enten de foreligger i form af indikatorer, statistikker, undersøgelser, metoder, publikationer, møder eller andre former for udveksling - støttes af programmet ud fra, om de er relevante eller gennemførlige, med henblik på en større indsats mod social udstødelse på områder og emner, der er prioriteret højt i nationale handlingsplaner til bekæmpelse af social udstødelse.

9.1. Særlige mål

Forebyggelse og bekæmpelse af social udstødelse er først og fremmest medlemsstaternes og deres nationale, regionale og lokale myndigheders ansvar. I overensstemmelse med traktatens artikel 137 kan Fællesskabet supplere deres indsats.

Det Europæiske Råd i Lissabon gav desuden i konklusionerne udtryk for, at indsatsen for at bekæmpe social udstødelse burde bygge på en åben koordinationsmetode. I det øjemed opfordrede det Kommissionen til senest i juni 2000 at forelægge et initiativ til samarbejde på området, som skulle kombineres med nationale handlingsplaner.

Programmet, der bygger på de nationale handlingsplaner, medlemsstaterne skal udarbejde, fokuserer på tværnationalt samarbejde som et redskab til at forbedre forståelsen og praksis, og i samarbejde med medlemsstaterne skal det fremme tilsyn, evaluering og peer review i en proces, hvor alle lærer af hinanden.

Programmets overordnede mål er at fremme samarbejde, der sætter EU og medlemsstaterne i stand til at yde en afgørende indsats for at udrydde fattigdom og social udstødelse ifølge målsætninger, Rådet har vedtaget.

For at gøre Fællesskabets og medlemsstaternes indsats mere effektiv er der foreslået tre delmål svarende til de tre hovedindsatsområder i programmet:

- bedre indsigt i social udstødelse (med en særlig indsats målrettet forbedret statistik og indikatorer)

- tilrettelæggelse i forbindelse med de nationale handlingsplaner af samarbejde om indsatsen og udveksling af erfaringer

- opbygning af aktørernes evne til effektivt at gøre noget ved social udstødelse, navnlig ved at arbejde i netværk på EU-plan.

Programmet vil samarbejde med relevante aktører som evner at sikre at ekspertise anvendes på en frugtbar, tværgående måde og at øve indflydelse på udviklingen i politikker og praksis indenfor medlemstaterne. Strategien er derfor at fremme tværnationalt samarbejde med og mellem aktører indenfor et række temaer. Relevante aktører som bør involveres omfatter for eksempel politik udviklere statsligt, amtsligt og kommunalt niveau, civilsamfunds organisationer, arbejdsmarkedets parter, forsknings institutter, medierne, opinionsdannere og leverandører af sociale service ydelser.

9.2. Begrundelse for foranstaltningen

Amsterdam-traktatens artikel 137 giver mulighed for EU-initiativer, der skal fremme samarbejdet om bekæmpelse af social udstødelse.

Forberedende foranstaltninger og høringer på europæisk plan i 1998-2000 med inddragelse af de vigtigste aktører har bekræftet, at et samarbejde på europæisk plan på dette område vil give en merværdi:

(i) når det bidrager til at fremme principperne om en integreret fremgangsmåde, partnerskaber og inddragelse samt integrering af kampen mod udstødelse i alle relevante politikker

(ii) når det sætter de centrale aktører i medlemsstaterne på alle niveauer i stand til at deltage i et begrænset antal indsatsorienterede samarbejdsinitiativer af høj kvalitet, som tager sigte på at forbedre forståelsen for og vurderingen af fattigdom og social udstødelse, samt på at tilskynde til tværnational udveksling og innovation med henblik på at bekæmpe social udstødelse.

For at dette kan opnås, omfatter programmet tre indsatsområder, som supplerer hinanden og fungerer på følgende måde:

Det første indsatsområde fokuserer på analyse af særtræk, årsager, processer og tendenser i forbindelse med social udstødelse. Det er i den forbindelse vigtigt at bidrage til, at medlemsstaterne får udviklet fælles metoder (1.1). Det er nødvendigt med sådanne metoder, hvis medlemsstaterne ønsker i fællesskab at vurdere og drøfte udfordringer og tendenser på området og ønsker at nå frem til en fælles forståelse og diagnose samt sammenlignelige data. Metoderne er også af afgørende betydning for udviklingen af mere integrerede metoder, indikatorer og benchmarking på vigtige områder, f.eks. beskæftigelse, social beskyttelse, uddannelse, sundhed og boligforhold, som programmet vil yde støtte til via indsatsorienterede temaundersøgelser (1.3). Samarbejde mellem medlemsstaterne som led i åben koordinationsmetode forudsætter ligeledes mere omfattende og sammenlignelige statistikker og indikatorer. Forberedende arbejde med deltagelse fra statistiske kontorer i medlemsstaterne og fra Eurostat i de seneste 2 år har bekræftet, at der er behov for bedre statistikker, og at en omkostningseffektiv metode skal være baseret på og styrke eksisterende datakilder i medlemsstaterne og på EU-plan. Det er en fremgangsmåde, der er indbygget i programmet, som tilskynder til specifikt samarbejde om social udstødelse mellem nationale statistiske organer og Eurostat, og som tager sigte på en bedre udnyttelse af centrale EU-datakilder, f.eks. ECHP (1.2).

Det andet indsatsområde fokuserer mere direkte på at fremme samarbejde om indsatsen og udveksling mellem medlemsstaterne af oplysninger og bedste praksis. Indsatsområdet omfatter tre strategiske redskaber på EU-plan, der skal sætte medlemsstaterne i stand til på en gennemsigtig måde, der er til gavn for alle, at benchmarke foranstaltninger og tiltag inden for de nationale handlingsplaner til bekæmpelse af social udstødelse, dvs. sammenligne og udveksle bedste praksis, overvåge fremskridt og evaluere virkninger samt gennemføre peer reviews. Det første redskab vedrører tværnational udveksling. Det er af afgørende betydning, hvis programmet skal sætte medlemsstaterne og andre centrale aktører i stand til at mødes, udveksle synspunkter og udveksle oplysninger i tværnationalt regi. Det vil også gøre det muligt på andre måder at formidle viden og oplysninger, der stammer fra aktiviteterne under de nationale handlingsplaner (2.1). Det andet redskab omfatter støtte til tværnationalt arbejde og specifikke undersøgelser gennemført af eksperter vedrørende emner i forbindelse med udformningen og gennemførelsen af de nationale handlingsplaner (og dermed vedrørende de emner, der også behandles som led i den tværnationale udveksling under 2.1 og den årlige gennemgang under 2.3) (2.2). Det tredje redskab gør det muligt at udarbejde en årlig gennemgang og vurdering af den aktuelle situation for handlingsplanerne og af resultaterne af indsatsen for at opfylde EU's målsætninger om at reducere fattigdom og social udstødelse (2.3). Det vil samtidig være et bidrag til forberedelserne af det særlige møde i Det Europæiske Råd, som ifølge konklusionerne fra Lissabon skal afholdes hvert forår. Ved at kæde de tre redskaber sammen med samarbejdet om indsatsen i forbindelse med de nationale handlingsplaner og den åbne koordinationsmetode sikres det, at støtten fra programmet går til et begrænset antal samordnede initiativer af høj kvalitet.

Det tredje indsatsområde tager sigte på at inddrage forskellige aktører og støtte netværk på EU-plan.

I dette indsatsområde indgår der støtte til et begrænset antal større EU-netværk af ikke-statslige organisationer, der aktivt arbejder med bekæmpelse af fattigdom og social udstødelse (3.1). Dialogen med interesseorganisationerne er central for at mobilisere alle aktører til at bekæmpe social udstødelse. Det foreslås derfor, at denne dialog med programmet fremmes gennem EU-samordningsnetværk, der har bevist, at de er i stand til at samle en meget bred række ikke-statslige organisationer og optræde som fortalere for mennesker, som udsættes for social udstødelse. Det er at foretrække at yde tilskud til et begrænset antal netværks drift på grundlag af et klart engagement og arbejdsprogram, frem for at der ydes støtte til en stort antal konkurrerende organer og grupper, der blot optræder som lobbyister for deres egne interesser.

Endelig går en foranstaltning under dette indsatsområde ud på en gang om året at arrangere en markant rundbordskonference om social udstødelse (3.2) enten som et bidrag til forberedelserne af det særlige møde i Det Europæiske Råd hvert forår eller som en opfølgning heraf. Den ville udgøre en mulighed for repræsentanter for de vigtigste aktører i medlemsstaterne og på EU-plan til at mødes en gang om året og drøfte centrale emner vedrørende social udstødelse. Konferencen arrangeres i samarbejde med formandskabet for at sikre politisk synlighed og gennemslagskraft, og konferencen kan på den måde komme til at indgå i den åbne koordinationsmetode. Den årlige gennemgang af social udstødelse skal bidrage til at fastlægge, hvilke emner der skal prioriteres.

9.3. Opfølgning og evaluering af foranstaltningen

Programmet tager sigte på at fremme og støtte en mere effektiv indsats fra medlemsstaternes side til bekæmpelse af social udstødelse i forbindelse med nationale handlingsplaner og en åben koordinationsmetode. Tilsyn og evaluering indgår som et naturligt led i de aktiviteter, der gennemføres under programmet, for at de kan få størst mulig effekt. Da programmet tager sigte på at påvirke indsatsen ved at forbedre forståelsen for og kortlægningen/formidlingen af god praksis, bliver der lagt særlig vægt på at vurdere indarbejdelsen af tværnational udveksling og resultater af undersøgelser i udformningen af indsatsen.

Der bliver derfor tale om en løbende evaluering af programmet. Der skal især fokuseres på foranstaltningernes effektivitet, relevans og gavn. Tilsyn og evaluering indpasses efter de forskellige aktioner og indsatsområder og omfatter kvalitetskontrol, indsamling af data, ansvarsfordeling og rapportering. Indsamling af data om de aktiviteter, der gennemføres under programmet, udgør en del af dette løbende arbejde, og alle projektledere er forpligtet til at indgive rapporter om arbejdet og resultaterne. Kommissionen udarbejder regelmæssigt situationsrapporter, som sendes til programudvalget. Det bliver derved muligt at finindstille specifikke foranstaltninger og indsatsområder og/eller at tilpasse programmet efter behovene/udviklingen.

Desuden bliver programmet genstand for en midtvejsevaluering (senest den 30. juni 2004) og en endelig evaluering (senest 30. september 2006). Begge evalueringerne gennemføres med bistand fra eksterne evalueringseksperter, og der nedsættes en særlig styringsgruppe. Resultaterne af den endelige evaluering indarbejdes i en rapport om gennemførelsen, som forelægges for de øvrige EU-institutioner senest den 31. december 2006. Tilsyn og evaluering, herunder dataindsamling, skal finansieres via programmets budget, og under hensyntagen til henstillingerne i SEM 2000 vedrørende tilsyn og evaluering foreslås det, at der øremærkes et vejledende beløb på 0,5 mio. EUR til evaluering og 0,35 mio. EUR til tilsyn. Der udvælges eksterne evalueringsteam på grundlag af et udbud.

Evalueringerne begynder fra år 1. Udgifterne hertil medregnes under aktion 2.2.

10. Udgifter til administration (Det almindelige budgets del a, sektion iii)

Afsættelse af de nødvendige administrative og menneskelige ressourcer vil ske indenfor rammerne af de allerede tildelte administrative midler.

10.1. Indvirkningen på antallet af stillinger

>TABELPOSITION>

Nærmere oplysninger i bilaget.

10.2. De supplerende menneskelige ressourcers samlede finansielle indvirkning

EUR

>TABELPOSITION>

10.3 Forøgelse af andre driftsudgifter som følge af foranstaltningen

EUR

>TABELPOSITION>

Beløbene skal svare til de samlede udgifter til de supplerende stillinger for foranstaltningens samlede varighed, hvis foranstaltningen er af bestemt varighed, og til udgifterne for 12 måneder, hvis den er af ubestemt varighed. Udgifter indenfor område A7 I punkt 10.3 ovenfor afholdes af General Direktoratet for Beskæftigelse og Social Forholds generelle budget.

BILAG TIL FINANSIERINGSOVERSIGTEN: VIRKNINGER FOR ANTALLET AF STILLINGER

>TABELPOSITION>